Shevqet Musaraj

**Shevqet Musaraj** (Matogjin, 27 prill 1914 - Tiranë, 28 korrik 1983) ka qenë poet, satirik, tregimtar dhe partizan shqiptar.

## Jeta 
Mësimet e para i mori në vendlindje dhe në Vlorë ku përfundoi mesmet në shkollën tregtare të Ujit të Ftohtë.

## Vepra 
Musaraj i takon brezit të shkrimtarëve shqiptarë, të cilët veprimtarinë letrare e kanë filluar diku përpara luftës së II-të botërore, kurse si krijues të dalluar janë afirmuar në vitet pas saj. Për ndryshim prej një numri letrarësh tanë - si, për shembull, Sterjo Spasses, Dhimitër Shuteriqit, Vedat Kokonës, Esad Mekulit, Fatmir Gjatës, Llazar Siliqit, e ndonjë tjetri - që janë bërë të njohur menjëherë në dhjetëvjetëshin e parë të pasçlirimit prej okupacionit fashist, Shevqet Musaraj është afirmuar plotësisht dhe ka dhënë masën e duhur të talentit të vet aty rreth viteve gjashtëdhjetë të shekullit të kaluar, kur ka botuar tregimin *Isha unë Çobo Rrapushi*, e sidomos rreth vitit gjashtëdhjetë e pesë, kur ka botuar romanin e tij të gjatë *Para agimit*. Përpara këtij romani voluminoz, me të cilin pothuaj ka sintetizuar punën e vet letrare, që shquhej me fragmentaritete, Shevqet Musaraj ka botuar edhe poemthin *Epopeja e Ballit Kombëtar* më 1944, poemthin tjetër satirik *Do bëhen zgjedhjet* më 1948, përmbledhjen e pjesëve humoristike *Të shkruara - të paharruara* më 1957, prej të cilave një pjesë e dukshme janë publikuar gjatë okupacionit në revisten ilegale *Kushtrimi i lirisë*, kurse më 1967 i është ribotuar tregimi *Isha unë Çobo Rrapushi* me të cilin, në të njëjtën përmbledhje, ka dalë edhe tregimi më i gjatë i tij *Llaz Qesarati*. Përpos këtyre prozave dhe poezive Musaraj ka shkruar dhe botuar reportazhin nga lufta partizane *Shtek më shtek me partizanët e Divizionit të I-rë sulmues*, mandej reportazhe dhe skica nga vizitat që u ka bërë Bashkimit Sovjetik dhe Rumanisë si dhe një numër vjershash që i janë futur edhe në antalogjitë e ndryshme, si në antalogjinë *Simfoni për atdheun*, e në ndonjë tjetër. Musaraj gjithashtu është njëri prej shkrimtarëve shqiptarë që ka provuar të shkruajë ndonjëherë edhe për çështje të ndryshme letrare, në të cilat ka shprehur mendimet e tij rreth problemeve më të rëndësishme të letërsisë së sotme shqipe, duke shkoqitur me gjuhën diskursive pikëpamjet që janë shprehur praktikisht në prozat dhe poezitë e tij. Kjo tregon se Mursaj, edhe pse nuk është treguar aq i frytshëm, prapë, si dhe shumica e shkrimtarëve të tjerë shqiptarë të kohës së tij, ka provuar format e ndryshme të shprehjes letrare: vjershën, poemën, tregimin, novelën, romanin, esuen e të tjera.

### Tjetërsim i veprës intelektuale 
Në vitet e para të regjimit komunist, nga redaksia e gazetës "Bashkimi", Shevqet Musaraj, tjetërsoi dorëshkrimet e Ilo Mitkë Qafëzëzit.

## Tituj të veprave 
Këngët e sirtarëve,

Epopeja e Ballit Kombëtar- poemth, 1944

Do bëhen zgjedhjet – poemth satirik, 1948

Të shkruara – të paharruara- humoreska, 1957

Isha unë Çobo Rrapushi – tregim, ribotim 1967

Shteg më shteg me partizanët e Divizionit të I sulmues – reportazh

Simfoni për atdheun – antologji.

Letër nga fqinji,

Romani: Para Agimit  I II

Unë Mato Labi konservator,

Belxhiku që këndonte vendçe.

## Mirënjohjet 
* Bibloteka e qytetit në Vlorë mban emrin e Shevqet Musarajt.

## Referime